**PROGRAM ZA MLADE POSLOVNE LJUDE**

**„NOVI LIDERI ZENIČKO-DOBOJSKOG KANTONA“**

Privredna komora Zeničko-dobojskog kantona u saradnji sa **Kongresom Bošnjaka Sjeverne Amerike i Privrednom komorom Naples Florida iz Sjedinjenih Američkih Država** organizira **Program za mlade poslovne ljude „Novi lideri Zeničko-dobojskog kantona“**.

Program će se realizirati u saradnji sa istaknutim institucijama i organizacijama sa područja Zeničko-dobojskog kantona.

Ideja je potekla od sličnog programa koji Privredna komora Naples iz Floride, SAD uspješno organizira već više od 40 godina.

**„Novi lideri Zeničko-dobojskog kantona“** je posebno osmišljen program prepoznavanja i umrežavanja novih liderskih snaga Zeničko-dobojskog kantona. Polaznici ovog programa su mladi i perspektivni zaposlenici iz javnog i privatnog sektora u dobi od 21 do 40 godina.

Kroz desetak sesija koje će se održati u najvažnijim i najistaknutijim institucijama i organizacijama Zeničko-dobojskog kantona, polaznici će se pobliže upoznati sa njihovom organizacijom, poslovanjem i funkcioniranjem. Od polaznika se očekuje da stečeno znanje, informacije i konekcije ostvarene u ovom Programu koriste za dobrobit cijele naše zajednice.

**Ciljevi programa su:**

* Učesnici će dobiti vrijedne informacije i naučiti o organizaciji i funkcioniranju kantonalnih i lokalnih izvršnih institucija, kulturnih i umjetničkih i zdravstvenih ustanova, medija, privrednih subjekata itd.
* Izgrađena jaka lokalna mreža između svih učesnika u programu, produbljene veze između javnog i prvatnog sektora.
* Institucije i organizacije prepoznate i priznate kao podrška mladim profesionalcima i firmama u ZDK.

**Način realizacije programa:**

Datum održavanja sesija: maj - juni 2022. godine. Program će se realizirati kroz sesije koje će održavati jednom sedmično u trajanju od dva sata. Detaljna agenda će se naknadno dostaviti svim učesnicima.

Mjesto održavanja: Sesije se održavaju na različitim lokacijama tj. u institucijama/organizacijama koje su uključene u ovaj program. Polaznicima će se također pružiti uvid u organizaciju poslovanja i šetnjom kroz prostorije, te upoznavanjem sa ostalim zaposlenicima.

Broj polaznika – mladih zaposlenika iz privatnog i javnog sektora: 15

Informacije za polaznike: Polaznici se obavezuju da će jednom sedmično u mjesecu maju i junu 2022. godine prisustvovati sesijama u trajanju od dva sata. Svi polaznici će dobiti radne materijale za sesije (fascikla, blok, olovka, informacije i kontakti svih učesnika i institucija). Nakon održanih sesija za polaznike će biti obezbjeđeno osvježenje (kafa, voda). Nakon održanog programa u cijelosti, polaznicima će se uručiti diplome za učešće na prigodnoj svečanoj dodjeli. **Učešće u ovom programu je besplatno.**